La Bibia piemontèisa/Testament Neuv/Filipeis/Filipeis 3


Filipèis

3

Vera e fàussa giustissia 

Dël rest, mè frej e mie seur, arlegreve 'nt ël Signor. Divlo torna a l'é nen un sagrin për mi e për voi av fà mach dël bin. Pijé guarda dai can, pijé guarda dai cativ ovrié, pijé guarda da coj ch'a parlo tant ëd la sirconcision, përchè i soma nojàutri la sirconcision, nojàutri ch'i rendoma a Nosgnor l'adorassion an Ëspìrit, ch'is arlegroma an Crist Gesù e ch'i foma nen afidament a la carn, contut che mi i podrìa bin felo. Se cheidun a pensa 'd podèj fé afidament a 'd chërdensiaj uman-e, mi i podrìa felo 'ncora 'd pì. An efet, a l'han sogetame a la sirconcision eut di da mia nassensa; i son n'Israelita pur-sangh ëd la tribù 'd Beniamin, Giudé da Giudé. Al rësguard ëd la Lege i l'hai vivù coma 'n Farisé. Al rësguard ëd mè angagg për Nosgnor, i l'hai daje adòss a la cesa. Al rësguard ëd la giustissia che la Lege a pretend, i son ëstàit sensa rimpròcc. Nopà, da la prospetiva dël Crist, tut lon ch'i l'avrìa podù bin consideré coma 'n vantagi, n'atìv, a l'é 'rvelasse mach na pèrdita, un passiv. Ancora pì 'd lòn, (ancheuj) i stimo che an confront ëd l'ecelensa 'd conòsse Gesù Crist, mè Signor, tut ël rest a sia na pèrdita. Për chiel i l'hai arnonsià a tut e a lo considero mach ëd drugia - e sossì përchè i peussa vagné 'l Crist, d’esse trovà 'n comunion con chiel, nen përchè mi i sia da consideré n'òm giust për motiv ëd mia osservansa dla Lege, ma përchè i l'hai arseivù la giustissia ch'a ven da la fidelità dël Crist - na giustissia nen mia, ma ch'a ven da Nosgnor e ch' as fonda an sla fidelità dël Crist.

Mè propòsit a l'é 'd conòsse chiel, fé l'esperiensa dla potensa 'd soa arsurression, partessipé ai sò patiment e d’esse tanme chiel an soa mòrt, e parèj, an na chèich manera, rivé a l'arsurression dai mòrt.

Tiré anans 

Nen ch'i sia già rivaje o ch' i sia già përfet, ma i vado anans për procuré 'd riveje e ciapé col premi tant coma mi i son ëstàit ciapà da Gesù Crist. Frej e seur, i penso nen d'avèjlo già ciapà col premi, ma, an dësmentiand lòn ch'a më stà daré, i tiro anans con determinassion. I son an corsa vers col traguard për ciapé 'l premi dla màssima vocassion ëd Nosgnor an Gesù Crist. A l'é për lòn che coj ch' an tra 'd noi a chërdo d'esse përfet a farìo bin d'aceté cost pont ëd vista. S' i pense divers, Nosgnor av arvelerà l'eror ch' i feve.

Comsëssìa, al pont ch'i soma rivà, marcioma anans con l'istess andi. Procuré d'esse tùit ansema ij mè imitator, frej e seur, e vardé con atension coj ch'a vivo conforma 'l model ch'i troveve an nojàutri, përchè, coma ch'i l'hai dive soens e adess iv diso torna con ëd lerme, a son tanti coj ch'a vivo da nemis ëd la cros dël Crist. La fin ëd coj-lì a sarà la përdission. A l'han për sò Dio la pansa. As vanto 'd lòn ch'a dovrìa pitòst esse soa onta e a penso mach a le còse dla tèra. Nòstra sitadinansa, nopà, a l'é an cel e d' ansilà i spetoma 'dcò 'l Salvator: ël Signor Gesù Crist. Chiel a cambierà ‘l còrp ëd nòstra umiliassion e a lo rendrà conform a sò còrp glorios, për ël mojen ëd cola potensa che chiel a deuvra për sogetesse tute le còse.

Nòte 

Bibia
Testament Neuv
Filipeis